АҞӘА, жәабран 13 – Sputnik, Владимир Бегунов. Ацентртә алхратә комиссиа ахантәаҩы Ҭамаз Гәагьиа Sputnik ишазеиҭеиҳәаз ала жәабран 10 рзынӡа иҭаҩын 162 аԥшьгаратә гәыԥ, урҭ рҟынтәи 26-ҩык акандидатцәа ықәгылон аполитикатә партиақәа ԥшьба рҟынтәи.
Жәабран 20 рҟынӡа акандидатцәа зегьы Ацентртә алхратә комиссиахь инаргароуп иахәҭаны иҟоу адокументқәа. Акомиссиа акәзар абарҭ адокументқәа ҭнаҵаауеит хәажәкыра 2 рҟынӡа.
"Макьаназы дарбанызаалак кандидатк аҽҭаҩраз мап ицәкым. Ҳара иҳаман згәаҭарақәак анапынҵақәа рганахь ала, аха макьаназы азакәан аҳәаақәа рҭыҵра ҳәа хҭыск азгәаҭаны иҟам", — иҳәеит Гәагьиа.
10% рҟынӡа анапаҵаҩреи адыррақәеи реиқәымшәара ыҟазар, акандидат икандидатура аанкылахоит иҳәеит иара.
Аԥсны Жәлар Реизарахь алхрақәа мҩаԥысраны иҟоуп хәажәкыра 12 2017 шықәса рзы. Алхрақәа мҩаԥгахоит Аԥсны иахьаҵанакуа иҟоу 35 округ рҟны.